《中右城得魏道冲信》
明代·孙承宗

关山秋尽雁随阳，雁去人闲不下堂。
绝塞貒弓空抱月，孤城画角自吹霜。
青天欲问云霄远，白发还惊岁月长。
漫说安危浑注意，可从国手试温凉。

作者简介：（1563—1638）高阳人，字稚绳，号恺阳。为诸生时，教读边郡，喜从老兵究问险要阨塞。万历三十二年进士。授编修，进中允。历谕德、洗马。熹宗即位，充讲官。朝臣推为兵部侍郎，主辽事。帝不欲承宗离讲筵，不许。天启二年广宁失守，乃拜兵部尚书兼东阁大学士。三年，为魏忠贤党所谗，乞归。崇祯二年，后金兵陷畿辅州县多处，思宗命承宗守通州。次年，收复遵化等四城。后以大凌河等地失守，廷臣归咎承宗筑城之计，引疾归。家居七年，十一年，清兵攻高阳，率家人拒守，城破，投环死。子孙多人皆战死。福王时谥文忠。有《高阳集》。